Diari Oficial de la Generalitat Valenciana


Sumari del DOGV 3048, del 01-08-1997 (1997/9456)

ORDRE de 25 de juliol de 1997 de la Conselleria de Cultura, Educació i Ciència, per la qual es convoquen ajudes a la producció audiovisual per a 1997.
------------------------------------------------------------------------------------------------------------------------------------------------------

### Dades del document

Número de DOGV
:   3048

Data del DOGV
:   01-08-1997

Secció del DOGV
:   CONVENIS I ACTES - CONCESSIÓ DE SUBVENCIONS ADMINISTRATIVES

Número del document
:   1997/9456


Data del document
:   25-07-1997

Organisme emissor
:   Conselleria de Cultura, Educació i Ciència

Tipus de document
:   Ordre

Anàlisi jurídica

ORDRE de 25 de juliol de 1997 de la Conselleria de Cultura, Educació i Ciència, per la qual es convoquen ajudes a la producció audiovisual per a 1997.  
La Conselleria de Cultura, Educació i Ciència té entre els seus principals objectius donar suport al sector audiovisual valencià mitjançant la concessió d'ajudes a la producció audiovisual.  
Per tot això, i fent ús de les atribucions que em confereix l'article 35 de la Llei 5/1983, de 30 de desembre, de la Generalitat Valenciana, de Govern Valencià,  
ORDENE  
Primer  
Es convoca la concessió d'ajudes per a la producció audiovisual a la Comunitat Valenciana, i s'aproven les bases per les quals es regiran aquestes ajudes, que s'inclouen com a annex I d'aquesta ordre.  
Segon  
L'import global màxim d'aquestes ajudes és de 87.930.649 PTA, que es pagaran a càrrec de la línia 411/97 del programa pressupostari 455.10 Promoció Cultural, del pressupost de 1997 de la Generalitat Valenciana. Aquesta quantitat podrà incrementar-se si augmenta la dotació pressupostària d'aquesta línia.  
DISPOSICIONS FINALS  
Primera  
Es delega la concessió d'aquestes subvencions en la directora general de Promoció Cultural, Museus i Belles Arts, d'acord amb el que disposen l'article 68 de la Llei de Govern Valencià i l'article 47.3 del Text Refós de la Llei d'Hisenda Pública de la Generalitat Valenciana.  
S'autoritza la directora general de Promoció Cultural, Museus i Belles Arts perquè dicte les resolucions que requerisquen l'aplicació i el desplegament del que disposa aquesta ordre.  
Segona  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
Tercera  
Contra aquesta ordre, que posa fi a la via administrativa, es podrà presentar recurs contenciós administratiu en el termini de dos mesos, comptadors des de l'endemà de la publicació, davant la Sala Contenciosa Administrativa del Tribunal Superior de Justícia de la Comunitat Valenciana. Per a fer aquesta interposició es requereix comunicar-ho prèviament a aquest òrgan. Tot això de conformitat amb el que disposen l'article 58 de la Llei Reguladora de la Jurisdicció Contenciosa Administrativa i l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
València, 25 de juliol de 1997  
El conseller de Cultura, Educació i Ciència,  
FRANCISCO E. CAMPS ORTIZ  
ANNEX I  
Bases reguladores de la convocatòria pública per a l'adjudicació d'ajudes a la producció audiovisual a la Comunitat Valenciana per a 1997.  
1. Objecte de les ajudes  
Les ajudes regulades per aquesta ordre tenen com a objecte el suport a la producció audiovisual a la Comunitat Valenciana.  
2. Modalitats  
Aquesta convocatòria preveu les ajudes a la producció de llargmetratges, curtmetratges i sèries.  
3. Beneficiaris  
Dins dels límits pressupostaris i d'acord amb les condicions i els criteris que s'estableixen en aquestes bases, podran obtenir aquestes ajudes les empreses de producció inscrites en el Registre Administratiu d'Empreses Audiovisuals de la Comunitat Valenciana.  
4. Sol·licituds. Requisits generals i normes de tramitació  
4.1. El termini de presentació de les sol·licituds serà de quinze dies hàbils a partir de l'endemà de la publicació d'aquesta ordre en el Diari Oficial de la Generalitat Valenciana. Si aquest termini acabara en dia inhàbil, en dissabte o en qualsevol altre que reglamentàriament es declare com a tal, es consideraria prorrogat fins el primer dia hàbil següent.  
4.2. Les sol·licituds hauran de formalitzar-se en el model d'instància (annex II), que es facilitarà a la Direcció Territorial de Cultura i Educació de cada província, i s'acompanyarà de la documentació següent:  
a) La fotocòpia del DNI i NIF de la persona que actue com a representant de l'empresa, així com el document acreditatiu d'estar facultat per a exercir aquesta representació. CIF de l'empresa.  
b) Dades bancàries, número de compte, agència i nom de l'entitat en què el sol·licitant desitja rebre l'ajuda, en el cas que li siga concedida. És necessari que el titular del compte corrent siga el sol·licitant de la subvenció.  
c) Declaració sobre subvencions sol·licitades, percebudes o concedides, i pendents de percepció, per altres administracions o institucions públiques i privades per a la mateixa finalitat, amb la justificació documental de la seua quantia.  
d) Acreditació d'estar al corrent de les obligacions tributàries i davant de la Seguretat Social, segons el que disposa l'Ordre de 30 de maig de 1996 de la Conselleria d'Economia i Hisenda i l'exigència prevista en l'article 47.7 del Text Refós de la Llei d'Hisenda Pública de la Generalitat Valenciana (DOGV 21-06-96).  
e) Acreditació de posseir els pertinents drets de propietat intel·lectual sobre el guió i, si s'escau, els d'opció sobre l'obra preexistent.  
f) En el cas de coproduccions, haurà d'aportar-se una còpia compulsada del contracte de coproducció.  
g) Cinc exemplars dels projecte format per:  
1. Guió i sinopsi d'aquest (màxim 10 folis).  
2. Història professional de l'empresa productora.  
3. Pressupost de la producció, segons el model que es facilitarà a les direccions territorials de Cultura i Educació. En el cas dels curtmetratges, pressupost abreujat.  
4. Pla de finançament raonat i degudament documentat, mitjançant l'aportació, si escau, dels contractes o acords subscrits a l'efecte, amb especial referència a les aportacions, subvencions o ajudes sol·licitades i/o rebudes d'altres administracions o institucions públiques o privades.  
5. Pla de comercialització de la producció.  
6. Pla de treball amb indicació del temps de rodatge, les dates i les localitzacions.  
7. Composició de l'equip artístic i tècnic.  
8. Currículum del director i del guionista de la producció.  
4.3. Tota la documentació requerida amb la sol·licitud haurà de dirigir-se a la Direcció General de Promoció Cultural, Museus i Belles Arts i podrà ser presentada en el Registre General de la Conselleria de Cultura, Educació i Ciència, a les Direccions Territorials de Cultura i Educació, o podrà enviar-se per qualsevol dels mitjans establits en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Les direccions territorials de Cultura i Educació remetran les sol·licituds a la Direcció General de Promoció Cultural, Museus i Belles Arts, que instruirà l'expedient corresponent.  
4.4. Si la sol·licitud no inclou totes les dades exigides, o hi falta documentació acreditativa, s'instarà a l'interessat que, en el termini de deu dies, corregisca aquests defectes, amb l'advertència que, en cas contrari, la sol·licitud serà arxivada.  
4.5. La Direcció General de Promoció Cultural, Museus i Belles Arts podrà sol·licitar a l'interessat la seua compareixença personal o l'aportació dels documents o la informació addicional que considere necessaris per a l'estudi del projecte per al qual sol·licita l'ajuda.  
5. Característiques de les ajudes  
En termes generals, l'import de les ajudes regulades en aquesta ordre en cap cas podrà ser d'una quantia que, aïlladament o en concurrència amb subvencions o ajudes d'altres administracions públiques o d'altres ens públics o privats, excedisca el cost de l'activitat que ha de desplegar el beneficiari.  
6. Criteris de valoració  
Per a la valoració dels projectes, es tindran en compte els criteris següents:  
-Viabilitat del projecte.  
-Interès i qualitat del guió.  
-Participació en la producció d'equips artístics i tècnics valencians.  
-Utilització d'estudis de doblatge ubicats a la Comunitat Valenciana.  
-Realització del rodatge de la producció a la Comunitat Valenciana, llevat que es justifique documentalment que, per necessitats del guió o de coproducció nacional o internacional, es requerisquen unes altres localitzacions.  
7. Avaluació de les sol·licituds i resolució de les convocatòries  
7.1. Per a la valoració de les sol·licituds es constituirà una comissió avaluadora nomenada per la directora general de Promoció Cultural, Museus i Belles Arts. La comissió estarà formada per un president, un vicepresident, un secretari i quatre vocals. Dos dels membres de la comissió seran proposats per la Direcció General de RTVV.  
La comissió avaluadora té facultats per a realitzar, per mitjà dels seus membres, totes les comprovacions que estime necessàries per a la millor avaluació dels projectes presentats.  
7.2. Vist l'informe de la comissió avaluadora, la directora general de Promoció Cultural, Museus i Belles Arts resoldrà sobre l'adjudicació de les ajudes i la quantia d'aquestes.  
Aquesta resolució haurà de ser dictada en el termini màxim de tres mesos a partir de la finalització del termini de presentació de sol·licituds. En el cas que la convocatòria no siga resolta en el termini establit anteriorment, es consideraran desestimades totes les sol·licituds.  
7.3. En el cas que algun beneficiari no procedira a l'acceptació de l'ajuda concedida, es produïra alguna renuncia o es revocara alguna subvenció, podrà disposar-se de la quantitat resultant, o bé per a incrementar l'ajuda a algun dels beneficiaris, o bé per a concedir subvenció a algun dels projectes desestimats.  
8. Acceptació de les subvencions  
Una vegada concedida la subvenció, el beneficiari n'haurà de manifestar per escrit l'acceptació en un termini no superior a quinze dies, comptats a partir de la recepció de la notificació de la concessió de l'ajuda (annex III). Si transcorre l'esmentat termini sense rebre'n l'acceptació expressa, es declararà que ha perdut el dret a la subvenció concedida.  
9. Obligacions dels beneficiaris  
9.1. Finalitzar l'activitat objecte de la subvenció dins de l'any 1997, i acreditar el cost de la producció o de la participació en aquesta, en el cas de coproducció, mitjançant un informe especial d'auditoria de revisió del cost de la producció, realitzat per auditors inscrits en el Registre Oficial d'Auditors de Comptes.  
9.2. Comunicar a la Direcció General de Promoció Cultural, Museus i Belles Arts qualsevol eventualitat o modificació que puga afectar el desplegament de l'objecte de la subvenció.  
9.3. Comunicar a la Conselleria de Cultura, Educació i Ciència les subvencions rebudes per a la mateixa finalitat.  
9.4. Fer constar en els títols de crèdit de la producció audiovisual i en la publicitat i propaganda d'aquesta, la col·laboració de la Generalitat Valenciana.  
9.5. Les obligacions que amb caràcter general estableix l'article 47 del Text Refós de la Llei d'Hisenda Pública de la Generalitat Valenciana per als beneficiaris de subvencions amb càrrec als pressupostos d'aquesta.  
9.6. Dipositar una còpia de la producció subvencionada en format original i en perfectes condicions en la Filmoteca de la Generalitat Valenciana per al compliment de les seues finalitats, així com dues còpies en VHS a la Direcció General de Promoció Cultural, Museus i Belles Arts.  
10. Justificació i pagament de les subvencions  
10.1. La tramitació del pagament de les subvencions començarà després de l'acreditació per part del beneficiari del compliment de les obligacions de caràcter general establides en la base 9, així com de les que a continuació es detallen:  
10.2. Acreditació del cost de la producció o de la participació en aquesta en el cas de coproducció, exclusivament mitjançant informe especial d'auditoria de revisió del cost de la producció, realitzat per auditors inscrits en el Registre Oficial d'Auditors de Comptes. L'estat de cost de la producció així com la justificació de les seues partides integrants pel que fa a llargmetratges i sèries, es regiran pel que disposa per a llargmetratges la Resolució de 4 d'agost de 1990 (BOE 256/90), dictada per l'Institut de Cinematografia i de les Arts Audiovisuals -amb l'excepció que tota la documentació justificativa haurà de correspondre a activitats desplegades el 1997, i per això els registres comptables corresponents del productor hauran de dur la data d'aquest exercici econòmic- i pel que hi estableix aquesta ordre.  
10.3. Justificant de la Filmoteca de la Generalitat Valenciana d'haver dipositat una còpia de la producció subvencionada en format original i en perfectes condicions a la Filmoteca de la Generalitat Valenciana per al compliment de les seues finalitats, així com dues còpies en VHS a la Direcció General de Promoció Cultural, Museus i Belles Arts.  
En cas d'impossibilitat tècnica d'entregar aquesta còpia en el termini establit per al lliurament de justificants, es podrà presentar una còpia del treball degudament muntada a falta d'ultimar els treballs de sonorització o doblatge, amb el compromís escrit d'entregar abans del 15 de desembre de 1997 la còpia definitiva en els termes establits en el paràgraf anterior. En cas de no complir-se aquest compromís, amb la comunicació prèvia per part de la Filmoteca de la Generalitat Valenciana, la Conselleria de Cultura, Educació i Ciència retirarà la subvenció a la producció.  
10.4. Declaració actualitzada sobre subvencions sol·licitades, percebudes o concedides, i pendents de percepció, per altres administracions o institucions públiques o privades per a la mateixa finalitat, justificant documentalment la quantia d'aquestes, o bé declaració que la informació facilitada en la sol·licitud no ha sofert variacions des de la data de la presentació.  
10.5. Autorització a la Generalitat Valenciana per a la utilització de la producció en les activitats relacionades amb la política de promoció de l'audiovisual valencià (annex IV).  
10.6. Tota la documentació justificativa haurà de dirigir-se a la Direcció General de Promoció Cultural, Museus i Belles Arts i podrà presentar-se en el Registre General de la Conselleria de Cultura, Educació i Ciència o en les direccions territorials corresponents de cada província.  
10.7. En el cas que aquests justificants no siguen documents originals, s'acceptaran fotocòpies compulsades pel funcionari habilitat a aquest efecte.  
10.8. La presentació de justificants haurà de fer-se fins el 5 de desembre de 1997, data a partir de la qual el crèdit podrà ser anul·lat, i es perdrà, en conseqüència, el dret a cobrar l'ajuda concedida.  
Es podrà avançar el cobrament del 40% de la quantitat subvencionada, amb la presentació prèvia d'un aval bancari per aquest import, el qual es dipositarà en els Serveis Territorials de la Conselleria d'Economia i Hisenda. Aquest aval serà tornat una vegada s'haja presentat la documentació justificativa i una volta complides les altres obligacions establides.  
11. La concurrència de qualsevol dels supòsits previstos en l'article 47.9 del Text Refós de la Llei d'Hisenda Pública de la Generalitat Valenciana, així com l'incompliment de les obligacions establides en les bases d'aquesta convocatòria seran causa de revocació de la subvenció i obligarà, si s'escau, a la devolució de les quantitats percebudes.  
12. Retirada de documentació  
Transcorregut un mes des de la recepció de la notificació de la resolució de les ajudes, els interessats podran recollir quatre exemplars de la documentació presentada sobre el projecte en la Direcció General de Promoció Cultural, Museus i Belles Arts de la Conselleria de Cultura, Educació i Ciència. Transcorreguts tres mesos sense que s'haja produït aquesta retirada, la Conselleria considerarà que els productors n'autoritzen la destrucció.